Bagaudak

[thumb|[Evariste-Vital Luminaisen *Pillards gaulois* margolana.]]
**Bagaudak** (latinez *bagaudae*; ) Erromatar Inperio berantiarraren mendebaldeko zonaldeetako nekazari matxinatuen taldeak ziren, III. mendeko krisian sortu eta Mendebaldeko Inperioaren amaierara arte iraun zutenak, batez ere Galia eta Hispaniako periferiako eskualdeetan. Erromatar estatuaren, lurjabeen eta hainbat elizgizonen aurka egin zuten, baina terminoa testuinguru oso desberdinetan erabili zuten iturriek. 

Inbasioek, anarkia militarrak eta III. mendeko desordenek eskualdeko botere-egituraren degradazio kaotiko eta etengabea ekarri zuten gainbeheran zegoen Inperio baten barruan. Kaosean zehar, bagaudek arrakasta batzuk lortu zituzten, behin-behinekoak eta sakabanatuak, klase apaleko kideen eta tokiko elite agintarien kide ohien gidaritzapean.

V. mendean bagauden fenomenoak bi foko izan zituen, biak euren artean desberdinak. Bata Galiako Bagauden matxinada izan zen (409-417), eta bigarrena baskoien bultzadarekin gertatutakoa, V. mendearen erdialdean, Euskal Herrian botere militarren aldaketa ekarri zuena.

## III. mendeko krisialdian 
Bagauden lehen aipamena III. mendeko krisialdiaren testuinguruan egin zen. K.o. 235etik "anarkia militarreko" aldi luze bat hasi zen. Boterea lortzeko militarren buruzagien arteko borrokek, azkenean, Augustoren eta bere ondorengoen "pax romana"k irudikatu zuen oreka ezegonkorra apurtu zuten. Herri "barbaroen" espantsionismoaren eta bultzadaren aurkako erresistentziaren arteko oreka hautsi zen, Ziprianotar izurriak lan-eskua murriztu zuen, eta Erromatar Inperioaren antolaketan aldaketa sakonak egin zituzten Dioklezianok eta Konstantinok. Aldaketa sozialen garaia izan zen, *honestiores* goi mailako lur-jabeen klaseak landara egin zuen, eta esklaboekin baino, euren babesa bilatzen zuten *kolonoekin* hornitu zuten nekazaritza lana. Landa eremura joateko joera horrek aldatu zuen hiriaren gaineko presio fiskala, eta azpiegiturak okertzen joan ziren. Testuinguru horretan bidelapurren fenomenoa ugaritu zen.

Bagauden lehen aipamena 284. urtekoak dira, Diokleziano tronu inperialera iritsi zen urtekoa, eta Galiara mugatutako fenomeno gisa aipatzen da. Boterearen aldeko borrokak eta alamanen eta frankoen inbasioek eragindako ezegonkortasun politikoa aprobetxatuz, Aeliano eta Amando buruzagien agindupean zegoen nekazari armada bat Erromako boterearen aurka altxatu zela diote iturriek, nahiz eta E.M. Wightman-ek, bere *Gallia Belgican*, biak tokiko galo-erromatar lurjabe-klasekoak zirela proposatzen duen, gero «tirano» bihurtu zirenak eta segur aski, Erromak euren lurraren fruituen eta ondasunen egiten zuen etengabeko erabileraren aurka. Maximianok hainbat batailatan ahuldu zituen bagauden indarrak, gaur egun Saint-Maur-des-Fossés izenez ezagutzen den Paris ondoko gotorleku batera erretiratzera behartu aurretik. Maximianok gotorlekua suntsitzea lortu zuen eta barruan zeuden guztiak hil zituen, Amando eta Eliano barne. 

[thumb|[XVI. mendeko Martiodako erlikiak. Tradizioaren arabera, erlikietako batzuk Tebasko Legioarenak dira, tradizio kristauak martiri bihurtutakoak. Tebasko Legioak uko egin zion kristau gisa ulertzen zituzten arerioak zapaltzeari. Arerio horiek lehen matxinada bagaudako kide ziren. Tebasko Legiokoak martiri bilakatu zituen Eliza Katolikoak, Aelino eta Amando bagaudekin batera.

## Bagauden matxinada (409-417) 
### Testuingurua 
[thumb|[Mendebaldeko Erromatar Inperioaren egoera zatikatua, 410ean.]]
405/406ko Gabon Zaharrean, Danubioko tribuen koalizio batek, alanoak, bandaloak eta sueboak, Rhineko mugako defentsak hautsi eta Galiako probintziak inbaditu zituzten. Erromatar armada ez zegoen horretarako prestatua, Galiako armadaren zati bat Italian baitzegoen, erromatarrek une horretan godoen aurka gogor borrokatu behar baitzuten Radagaisoko gerran. Leku askotan inbaditzaileek bidea libre izan zuten eta zelaiari su eman zioten. Inbaditzaileak ere hiri garrantzitsuenetako batzuk konkistatzen saiatu ziren.

Aldi berean, edo kontinentean nagusi ziren baldintzen ondorioz, Britaniako armada matxinatu egin zen, Mantxako Kanalaren beste aldean, eta enperadore izendatu zituen usurpatzaile batzuk, horietako azkena Konstantino III.a. Konstantino Galiara joan zen britainiar goarnizio gehienarekin, eta hango egoera egonkortu zuen borrokaren eta diplomaziaren bidez, bandaloak, alanoak eta sueboak Galiako iparraldera mugatuz. Azkenik, bere boterea Galia eta Hispaniaren gainean ezarri zuen, Arles bere hiriburu bihurtuz.

Ravenako agintari erromatarrek denbora asko behar izan zuten gertaeren aurrean erreakzionatzeko. Azkenik, 408an, Honorio enperadoreak Sarok zuzendutako armada bat bidali zuen Galiara eta boterea lortzeko borroka bat lehertu zen. Gerra zibil horren ondorioz, inbaditzaileek bidea libre zuten berriro.

### Matxinada 
Inbaditzaile gehienak Gallia Lugdunensis eremuan ezarri ziren, eta bertako herritarrek ikaragarri sufritu zuten egoeraren ondorioz. Inbaditzaileei jaten ematera behartuak izan ziren, Konstantinoren esku-hartzerik gabe, nahiz eta Konstantino zergen bidez mantendu behar zuten. Britainiarren adibideak bultzatuta, beraiek kanporatu baitzituzten saxoniarrak, bertako herritarrek inbaditzaileak beren kabuz kanporatzea erabaki zuten, babeserako talde-armatuak sortuta. Testu garaikideetan *Bagaudae* deitzen zaie, aurreko mendeetako bagauden hitz berbera erabilita, nahiz eta garai hartakoek gehiago zuten guztia galdu zuten bide-lapurren antza. 

Bagauden milizia armatuek lortu zuten inbaditzaileei janaria emateko bideak moztea.

### Autoritate berrezartzea eta beste altxamendu batzuk 
416an bisigodoekin izandako bakeari eta Galian eta Espainian usurpazioak ezabatzeari esker, Ravennako gobernuak bere agintea berrezarri zuen matxinoen probintzian une horretatik aurrera. Horretarako agindua Exuperanziori eman zioten, kanpaina arrakastatsu bat zuzendu eta autoritate inperiala berrezartzea lortu zuena. Baliteke godoek ere matxinada itotzen lagundu izana. Bakea berrezartzeko Akitania bisigodoei eman zitzaien 418an. Bagaudae direlakoak baketu arren, talde horiek erregulartasunez entzunarazten jarraituko zuten gerora ere.

Horrela, 435-437 urteen artean, Tibaton izeneko batek beste nekazari eta esklabo armada bat gidatu zuen, eta hura ere zapaldu egin zuten hunoen zaldieriaren laguntzarekin. Horren ondoren, 445ean, beste bat etorri zen, alanoen laguntzarekin zapalduta. Bizirik atera zirenek German gotzainaren laguntza izan zutenez, beranduagoko testuetan "soldadu kristau" gisa azaldu ziren, hala ez bazen ere.

## Azken aipamena Hispanian 
418an bisigodoek akordioa eskuratu zuten Galiaren hegoaldean agintzeko eta Erromatar Inperioarekiko federatu gisa aritzeko. Elkarrekin, lortu zuten alanoak kanporatzea eta, 429an bandaloak Afrikara bidali zituzten. Hala ere, sueboak jada ondo egituratuta zeuden, eta Galiziatik hedatzen zen lurralde bat kontrolpean zuten. Inperioaren egoerarekin larri zeuden pertsonek aukera gisa ikusten zuten sueboen gobernua. Testuinguru horretan gertatu zen bagaudei egozten zaien azken gatazka.

Iturri bakarra Hidazioren kronika da. Bere lehen aipamena 441ean egin zuen, Asturio komandanteak Tarraconensen bagauden aurka aritu zirela esaten duenean. 443an, berriro ere aipatzen du nola Merobaudesek *Aracelllitani*ko bagaudak eraso zituen, aldi bakarra aipatzen nongoak ziren matxinatu horiek. 449an Basilio izeneko matxino batek bagaudak bildu eta Tarazona eraso zuen. Bertan *federatuak* hil zituzten (agian bisigodoak dira horiek) eta Leon apezpikua hil zuten. Ondoren, Rekiario sueboarekin batu ziren, eta elkarrekin Zaragoza eta Lleida eraso zuten. 454an Frederiko Teodoriko II.aren anaiak bagaudak eraso zituen, bere esanetan Erromaren izenean. 

### Izaera nazionala edo soziala? 
Bagauden aipamen urri, eta agian lotu gabeko horiek, hainbat eztabaida historiografiko sortu dituzte. Claudio Sánchez-Albornoz historialariak argiki ikusi zuen gutxi erromanizatutako herriak, bretoiak eta baskoiak, izan zirela matxinadetan protagonista. Bere ustez nazio identitatea zen gai nagusia, nahiz eta euren inguruan zeuden beste desjabetu batzuk erakartzea lortu zuten. Interpretazio horri eutsi diote hainbat euskal historizalek. Egile gehienek, hala ere, nazio identitatearen afera alde batera utzita klase-gatazka gisa ikusi dute gatazka, pobretutako nekazari, kolono eta esklaboen lidertzarekin, inperioaren eta federatutako barbaroen aurka. Badira, bestalde, sintesi gisa aurkezten dutenak, eta mugimendu sozial zein nazionala dela deritzotenak, erromatar estatuaren inposizioari aurre egin nahi ziotenak elkartzeko gai izan zena. Eta, azkenik, beste interpretazio posible bat nekazarien eta lurjabeen arteko gatazka baino, desjabetu eta botere lokalen arteko batasun gisa ikustea da, Erromak azken mendeetan izandako utzikeriari erantzunez.

Baskoien lurraldean partzialki garatu zen gatazkari buruz, Hidaziorena da testu bakarra. Testu hori iturri soil gisa hartuta, Javier Arcek proposatu du azken gatazka hori sueboen eta bertako herritarren aliantza baten ondorio zela, Tarraconenseko botere politikoa murrizteko. Hipotesi horrekin bat egiten du Mertxe Urteagak, adibidez, argudiatuz baskoiak ez zirela, iturri propagandistikoak gorabehera, talde barbaro bat, baizik eta mendeetan Pirinioaren zaintzan ondo egonkortutako etnia.

### Bagaudak eta baskoiak 
Bagauden eta baskoien arteko harremana ere garrantzitsua da historiografian, aurretik aipatu dugun izaera nazionalaren eztabaidaren ondorioz. Autore batzuen arabera, V. mendeko testuinguruan bagaudak ez dira nekazarien matxinada bat, baizik eta sueboek Tarraconenseren aurka egiten duten mugimendu espantsionista baten parte, eta baskoiek horren parte egin izan balute sueboen aldeko eta erromatarren aurkako zirela esan nahi luke, beste inon aipatzen ez den gertakaria, eta baskoien independentzia nahiarekin lotu ezin daitekeena. Bagauden inguruko aipamen bakarra Hidaziok egiten du, berriro ere, eta ez du behin ere aipatzen baskoirik parte hartu zuenik, ez bada sueboen biktima gisa, aurreko gertakari batean.  Baina Hidaziok bagauda hitza hartzea ez da kasualitatea, paralelismo bat egiten ari baita aurreko mendeko egoerarekin: armatutako taldeak, lider batekin, eta bidezaintza egiten zuten *rustici* taldeei lotuta. Baskoien kasuan, betetzen dira irizpide horiek. Beste ikerlari batzuek diote Araciel izango zela, Corellatik gertuko leku bat, berez Erdi Arokoa, baina erromatar aztarnak aurkitu direna. Interpretazio horren alde egiten du aipamenaren testu bakarrean, Hidaziok idatzi zuena, esaten dela 449an Basiliok berriro batu zituela bagaudak eta Tarazonari eraso ezin ziotela, eta apezpikua hil, eta gero Zaragoza eta Lleidara mugitu zirela; Ebro inguruko eskualdean egindako mugimenduak dira horiek. Baina 2016an argitaratutako doktoretza tesi baten arabera, Aracilumen aipamen hori Uharte-Arakili dagokio. Tesiak defendatzen duenez, bagaudak bidea zaintzearen arduradun ziren *rustici* armada lokala ziren, jada armatuta zeuden, eta Hidaziok ezagutzen zuen leku bat zen, bi urte lehenago handik pasa zelako enbaxada baten parte. Pozoren ikerketaren arabera, *mansio* horrek goarnizio bat zuen, eta horiek dira Hidaziok aipatzen dituenak.

Pozoren arabera, *Aracilum*eko bagaudak baskoiak ziren, Arakil eta Orreaga arteko tartea kontrolpean zutenak, eta, denbora horretan, sueboen aliatu. Hidaziok aipatzen duenez Rekiariok 449ko otsailean *Vasconia* arpilatu zuela, eta ondoren bagauden Basilio Rekiarioren sueboekin aliatu gisa daudenez, baina Tarraconensiseko hiriak eraso zituztenez, eta ez *Ab Asturica Burdigalam* bidean daudenak, bi fakzioren arteko gerra zibileko egoera proposatu du Pozok: alde batetik bidea zaintzen zuten baskoiak/bagaudak, baskoiekin aliatuta euren aurrean zeuden baskoi/lurjabeen fakzio erromatar baten aurka, Ravennan oraindik kontaktuak zituena. Lehen fakzioa, behinola bidea zaintzeko ardura zuten *rustici*ena, germaniar inbasioen ondorioz alboratuta geratu zen, eta orain mugazain ere baziren, germaniar herriez inguratuta; bestetik, aurreko klase agintaria, dagoeneko botere militar nahiko ez zuena lurraldea kontrolatzeko. Horrela balitz, *rustici*/bagauda/baskoien taldeak irabazi zuen gerra hura, egonkortutako *possesores*/lurjabe/baskoien aurrean.

## Erreferentziak 
## Kanpo estekak